KOMISIJOS REGLAMENTAS (EB) Nr. 1849/2006
2006 m. gruodžio 14 d.
iš dalies keičiantis Reglamentą (EB) Nr. 2032/2003 dėl 10 metų programos, nurodytos Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje, antrojo etapo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jo 16 straipsnio 2 dalį,
kadangi:
(1)
Siekiant užtikrinti galimybę geriau naudotis informacija, vertinimo ataskaitas reikėtų rengti remiantis valstybių narių kompetentingų valdžios institucijų pateiktomis ataskaitomis ir joms reikėtų taikyti tas pačias su naudojimusi informacija susijusias taisykles, kurios taikomos ir kompetentingų valdžios institucijų ataskaitoms. Vertinimo ataskaitas reikėtų rengti remiantis kompetentingų valdžios institucijų ataskaitų originalais ir visais jų pakeitimais, kurie buvo padaryti vertinimo metu atsižvelgiant į visus dokumentus, pastabas ir informaciją.
(2)
Siekiant padidinti teisinį tikrumą, reikėtų numatyti galimybę nuo 2006 m. rugsėjo 1 d. laipsniškai nebeteikti į rinką biocidinių produktų, turinčių veikliųjų cheminių medžiagų, apie kurias buvo pranešta ir kurių buvo nuspręsta neįtraukti į Direktyvos 98/8/EB I, IA arba IB priedus kai kurių arba visų jų produktų tipų, apie kuriuos buvo pranešta, atžvilgiu, nes jos buvo išbrauktos iš peržiūrėjimo programos arba po vertinimo jos buvo pripažintos netinkamomis.
(3)
Pagal Komisijos reglamento (EB) Nr. 2032/2003 (2) 4b straipsnį valstybės narės išnagrinėjo dokumentų rinkinius, kuriuose buvo prašoma pratęsti biocidinių produktų, kuriuose yra tam tikrų veikliųjų medžiagų, pateikimo į rinką terminą ir priėmė tik tuos rinkinius, kuriuose buvo visi reikiami dokumentai. Todėl reikėtų leisti priimtuose dokumentų rinkiniuose, kad nurodytos cheminės medžiagos liktų rinkoje po 2006 m. rugsėjo 1 d., kol jos bus įvertintos pagal 10 metų peržiūrėjimo programą.
(4)
Dalyviai atsiėmė pranešimus dėl keleto esamų veikliųjų medžiagų, apie kurias buvo pranešta, arba produktų tipų derinių, arba neįvykdė savo įsipareigojimų ir joks kitas ūkio subjektas arba valstybė narė nepareiškė ketinimo įgyti dalyvio statuso per nustatytus terminus. Todėl Reglamento (EB) Nr. 2032/2003 II, III ir V priedus reikėtų atitinkamai iš dalies pakeisti.
(5)
Vienos iš Reglamento (EB) Nr. 2032/2003 II priede išvardytų cheminių medžiagų, kurios EB numeris 404-690-8, atveju buvo praleisti du produktų tipai, nors apie juos buvo pranešta per 2000 m. rugsėjo 7 d. Komisijos reglamente (EB) Nr. 1896/2000 dėl Europos Parlamento ir Tarybos direktyvos 98/8/EB dėl biocidinių produktų (3) 16 straipsnio 2 dalyje nurodytos programos pirmojo etapo ir 2002 m. rugsėjo 25 d. Komisijos reglamente (EB) Nr. 1687/2002 dėl papildomo laikotarpio, skiriamo pranešimui apie tam tikras, jau rinkoje esančias veikliąsias medžiagas, naudojamas biociduose, kaip nustatyta Reglamento (EB) Nr. 1896/2000 (4) 4 straipsnio 1 dalyje nustatytus terminus. Todėl reikėtų atitinkamai iš dalies pakeisti Reglamento (EB) Nr. 2032/2003 II priedą.
(6)
Kai kurių cheminių medžiagų, įtrauktų į BKC ir DDAC įrašus Reglamento (EB) Nr. 2032/2003 II priede, pavadinimai taip pat minimi ir III to reglamento priede. Todėl iš Reglamento (EB) Nr. 2032/2003 III priedo reikėtų išbraukti atitinkamus įrašus.
(7)
Todėl Reglamentą (EB) Nr. 2032/2003 reikėtų atitinkamai iš dalies pakeisti.
(8)
Šiame reglamente numatytos priemonės atitinka Biocidinių produktų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2032/2003 iš dalies keičiamas taip:
1)
4 straipsnio 2 dalis papildoma tokia pastraipa:
„Po 2006 m. rugsėjo 1 d. valstybės narės užtikrina, kad biocidiniai produktai, turintys veikliųjų medžiagų, apie kurias buvo pranešta siekiant įvertinti pagal peržiūrėjimo programą ir kurių buvo nuspręsta neįtraukti į Direktyvos 98/8/EB I, IA arba IB priedus kai kurių arba visų jų produktų tipų, apie kuriuos buvo pranešta, atžvilgiu, nebūtų teikiami į atitinkamų produktų tipų rinką jų teritorijoje praėjus 12 mėnesių nuo tokio sprendimo įsigaliojimo, jei sprendime dėl neįtraukimo nenurodyta kitaip.“
2)
11 straipsnis papildomas tokia 4 dalimi:
„4. Remdamasi dokumentais ir informacija, nurodyta Direktyvos 98/8/EB 27 straipsnio 2 dalyje, valstybės narės pranešėjos kompetentinga valdžios institucija parengia atnaujintą ataskaitą, kurios I dokumentas yra laikomas vertinimo ataskaita. Šią vertinimo ataskaitą peržiūri Biocidinių produktų nuolatinis komitetas.“
3)
12 straipsnis pakeičiamas taip:
„12 straipsnis
Kai valstybė narė pranešėja pateikia kompetentingos valdžios institucijos ataskaitą pagal šio reglamento 10 straipsnio 5 dalį arba jei Biocidinių produktų nuolatiniame komitete galutinai parengiama ir atnaujinama vertinimo ataskaita, Komisija viešai elektroninėmis priemonėmis paskelbia ataskaitą arba jos pakeitimus, išskyrus informaciją, kuri laikoma konfidencialia pagal Direktyvos 98/8/EB 19 straipsnį.“
4)
II priedas iš dalies keičiamas pagal šio reglamento I priedą.
5)
III priedas iš dalies keičiamas pagal šio reglamento II priedą.
6)
V priedas iš dalies keičiamas pagal šio reglamento III priedą.
7)
VII priedas iš dalies keičiamas pagal šio reglamento IV priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 14 d.